**Διαδικτυακή Εκδήλωση Πανεπιστημίου Frederick**

**Μορφές έμφυλης διάκρισης και βίας: Σεξουαλική παρενόχληση, Βία κατά των γυναικών και Γυναικοκτονία**

**10.2.2022**

**Χαιρετισμός Καθηγητή Χρίστου Κληρίδη, Προέδρου Τμήματος Νομικής, Προέδρου Π.Δ.Σ.**

Το Νομικό οπλοστάσιο για την καταπολέμηση της έμφυλης βίας, ιδιαίτερα στα θέματα που θα απασχολήσουν την σημερινή επιστημονική ημερίδα του Τμήματος Νομικής του Πανεπιστημίου Frederick, δηλαδή σεξουαλική παρενόχληση και γυναικοκτονία, είναι αρκετά ικανοποιητικό.

Το πρόβλημα το οποίο έχουμε στην Κύπρο, δεν είναι τόσο η έλλειψη του νομοθετικού πλαισίου αλλά η εφαρμογή του. Ιδιαίτερα στα θέματα σεξουαλικής παρενόχλησης χρειάζεται η ανάπτυξη της κατάλληλης κουλτούρας στην κοινωνία μας και η εμπέδωση της ισότητας των δύο φύλων αλλά και ενίσχυση των θεσμών για καταπολέμησή της. Θέμα κουλτούρας και σωστής παιδείας σχετίζεται και με τα θέματα της γυναικοκτονίας.

Σε μια πρόσφατη μελέτη της Επιτροπής Νέων Δικηγόρων του ΠΔΣ, υπό την Προεδρία της Τζώρτζιας Κωνσταντίνου διαπιστώθηκε ότι, προβλήματα σεξουαλικής παρενόχλησης εντοπίζονται και σε δικηγορικά γραφεία ιδιαίτερα σε σχέση με νεαρούς συναδέλφους.

Σαν αποτέλεσμα, ο ΠΔΣ, ενέκρινε την υιοθέτηση του Κώδικα Πρακτικής για την Πρόληψη και Αντιμετώπιση της Παρενόχλησης και Σεξουαλικής Παρενόχλησης στην Εργασία της Επιτρόπου Διοίκησης και στα δικηγορικά γραφεία και προέβη προς τούτο πρόσφατα και σε σχετική ανακοίνωση και εγκύκλιο προς τα μέλη του για την σημασία εφαρμογής και τήρησης του κώδικα.

Επιπρόσθετα, το Συμβούλιο του ΠΔΣ, μέσα στο πλαίσιο αναθεώρησης των κανονισμών δεοντολογίας, που εγκρίθηκαν από την Αρμόδια Επιτροπή Δεοντολογίας και Σχέσεων Δικαστών και Δικηγόρων, υπό την Προεδρία του Χρίστου Τριανταφυλλίδη, εισηγείται την προσθήκη ενός νέου Κανονισμού 7 Β, σύμφωνα με τον οποίο «*ο δικηγόρος δεν πρέπει να προβαίνει σε οποιανδήποτε ενέργεια προς άλλον δικηγόρο εάν γνωρίζει ή εύλογα όφειλε να γνωρίζει ότι αποτελεί παρενόχληση ή δυσμενή διάκριση βάση φυλής, φύλου, θρησκείας, εθνικής καταγωγής, εθνικότητας, αναπηρίας, ηλικίας, γενετήσιου προσανατολισμού, ταυτότητας φύλου, οικογενειακής κατάστασης ή κοινωνικοοικονομικής κατάστασης*».

Έτσι, με την αναμενόμενη θέσπιση του νέου Κανονισμού, η παρενόχληση ή σεξουαλική παρενόχληση καθίσταται πειθαρχικό παράπτωμα και επισύρει βεβαίως τις ποινές που προνοούνται στον περί Δικηγόρων Νόμο, οι οποίες αναμένεται να είναι πολύ αυστηρές.

Στα θέματα της γυναικοκτονίας, υπό την ιδιότητά μου ως Προέδρου του ΠΔΣ, είχα την ευκαιρία να προσφωνήσω πρόσφατα σχετική εκδήλωση στο Πανεπιστήμιο Κύπρου. Ιδιαίτερα σε σχέση με την πρόταση νόμου για εισαγωγή του αδικήματος της γυναικοκτονίας στον Ποινικό Κώδικα.

Πέραν από την σύμβαση της Κωνσταντινούπολης, η έμφυλη διάσταση της βίας αναγνωρίζεται στην διακήρυξη των Ηνωμένων Εθνών για την εξάλειψη της βίας κατά των γυναικών ακόμη και από τον Παγκόσμιο Οργανισμό Υγείας.

Πρόσφατα, Ευρωβουλευτές ζήτησαν όπως η βία με βάση το φύλο αντιμετωπίζεται ως «*ιδιαίτερα σοβαρό έγκλημα με διασυνοριακή διάσταση*». Κατήγγειλαν την γυναικοκτονία ως την πιο ακραία μορφή έμφυλης βίας κατά των γυναικών.

Στην Κύπρο το 2020 καταγγέλθηκαν συνολικά 2147 υποθέσεις βίας εκ των οποίων οι 880 αφορούν περιπτώσεις γυναικών. Αυξημένα περιστατικά βίας είχαμε με αποτέλεσμα ένας μεγάλος αριθμός γυναικών να δέχθηκαν απειλές κατά της ζωής τους, δέχθηκαν βία με κάποιο αντικείμενο ή όπλο και ένας αρκετά μεγάλος αριθμός κατήγγειλε απόπειρα στραγγαλισμού.

Από το 2010 μέχρι το 2016, σύμφωνα με την πληροφόρηση που έλαβα, καταγράφηκαν 28 υποθέσεις γυναικοκτονίας εκ των οποίων το 75% έγιναν στο πλαίσιο της συντροφικής ενδοοικογενειακής βίας.

Το 2019-2020 καταγράφηκαν 13 γυναικοκτονίες μεταξύ των οποίων και δύο παιδιά.

Στην Ελλάδα, σύμφωνα με πρόσφατο δημοσίευμα της Guardian, ημερ. 10.11.2021, έχουμε μία γυναικοκτονία το μήνα και ασκείται έντονη κριτική ότι οι ποινές οι οποίες επιβάλλονται είναι μειωμένες λόγω ελαφρυντικών παραγόντων που αναγνωρίζουν τα δικαστήρια όπως μεταξύ άλλων ζήλιας.

Περαιτέρω, ασκείται κριτική ότι, η Ελληνική Αστυνομία δεν ενεργεί με αποτελεσματικό τρόπο για την αντιμετώπιση ενδοοικογενειακής βίας ή ακόμα και εκεί που υπάρχουν προειδοποιήσεις περνούν απαρατήρητες με κατάληξη την γυναικοκτονία. Ίσως να μην ήταν υπερβολή να πούμε ότι, η ίδια κριτική δυνατόν να ισχύει και στην Κύπρο. Οι διεθνείς στατιστικές μας λεν ότι, έξι γυναίκες σκοτώνονται κάθε ώρα από άντρες παγκόσμια. Μάλιστα, δημοσιεύματα πλέον ομιλούν για πανδημία γυναικοκτονίας. Τα δε Ηνωμένα Έθνη κάλεσαν τα Κράτη Μέλη τους για επείγουσα λήψη μέτρων για αντιμετώπιση του φαινομένου.

Στην Κύπρο ως γνωστό, στο άρθρο 203 του Ποινικού Κώδικα, Κεφ. 154, γίνεται πρόνοια για τον εκ προμελέτης φόνο ο οποίος βεβαίως συνιστά κακούργημα και επισύρει ποινή δια βίου φυλάκισης.

Στην ανθρωποκτονία, δηλαδή στις περιπτώσεις όπου ο θάνατος οφείλεται σε παράνομη πράξη ή παράλειψη, η ποινή είναι επίσης δια βίου φυλάκιση, πλην όμως είναι γνωστό ότι, στις περιπτώσεις ανθρωποκτονίας, η ποινή η οποία επιβάλλεται είναι χαμηλότερη της δια βίου φυλάκισης.

Γίνεται επίσης πρόνοια στο άρθρο 208 ότι, στις περιπτώσεις όπου τα γεγονότα και οι περιστάσεις θα συνιστούσαν φόνο εκ προμελέτης, πλην όμως ο θάνατος προκαλείται σε εν βρασμώ ψυχικής ορμής, το κακούργημα υποβιβάζεται σε ανθρωποκτονία.

Ο ΠΔΣ εξέφρασε προβληματισμό κατά πόσον υφίσταται ανάγκη για την δημιουργία του ιδιώνυμου αδικήματος της γυναικοκτονίας ως η πρόταση νόμου της Έντιμης Προέδρου της Βουλής κας Αννίτας Δημητρίου.

Οι προβληματισμοί εδράζονται κυρίως πάνω στο ότι, ο υφιστάμενος Ποινικός Κώδικας αντιμετωπίζει το θέμα σφαιρικά και περαιτέρω, με την δημιουργία του ιδιώνυμου αδικήματος της γυναικοκτονίας, όπως ήταν η αρχική πρόταση, ενδεχομένως να καθίσταται πολύ πιο δύσκολη η απόδειξή του.

Σαν αποτέλεσμα, η Επιτροπή Ποινικού Δικαίου, υπό την Προεδρία του συνάδελφου Μιχάλη Πική, εισηγήθηκε την προσθήκη μεν της γυναικοκτονίας στον Ποινικό Κώδικα στις περιπτώσεις όπου ο θάνατος γυναίκας συντελείται με παράνομη πράξη ή παράλειψη, δηλαδή είναι ουσιαστικά ανθρωποκτονία, πλην περιγράφεται σαν γυναικοκτονία, και καθορίζονται ιδιαίτερες επιβαρυντικές περιστάσεις όπως:

(α) Άσκηση βίας από ερωτικό σύντροφο

(β) Βασανισμός και ή μισογυνισμός

(γ) Άσκηση ενδοοικογενειακής βίας

(δ) Έγκλημα για λόγους τιμής

(ε) Έγκλημα για λόγους θρησκευτικών πεποιθήσεων

(στ) Πρακτική ακρωτηριασμού γεννητικών οργάνων

(ζ) Σεξουαλικός προσανατολισμός και ή ταυτότητα φύλου

(η) Σεξουαλική εκμετάλλευση στο πλαίσιο εμπορίας προσώπων και ή διακίνησης ναρκωτικών και ή οργανωμένου εγκλήματος

(θ) Σχέση εξάρτησης εμπιστοσύνης ή επιρροής η οποία καθιστά το θύμα ευάλωτο

(ι) Άσκηση βίας προς επίτευξη παράνομης συνουσίας

(κ) Στοχοποίηση λόγω ενόπλων συγκρούσεων.

Με τον τρόπο αυτό, από την μία επιτυγχάνεται η απόδοση της δέουσας σημασίας στην δημιουργία του ιδιώνυμου εγκλήματος της γυναικοκτονίας σε επίπεδο ανθρωποκτονίας με ιδιαίτερα επιβαρυντικές περιπτώσεις που θα έχουν σαν αποτέλεσμα, όταν αποδειχθούν, ότι, η ποινή η οποία θα επιβάλλεται θα είναι αυξημένη σε σύγκριση με άλλες ανθρωποκτονίες όπου συντρέχουν ιδιαίτερες επιβαρυντικές περιστάσεις που εξειδικεύονται για το κακούργημα της γυναικοκτονίας.

Σε περιπτώσεις εκ προμελέτης φόνου, ισχύουν τα του Ποινικού Κώδικα ως έχει, οπότε η ποινή δια βίου φυλάκιση είναι δεδομένη , όπως ανέφερα πιο πάνω. Με αυτό τον τρόπο θεωρούμε ότι εξισορροπούνται, από τη μία η αναγκαιότητα της δημιουργίας του κακουργήματος της γυναικοκτονίας και από την άλλη η διατήρηση των απαραίτητων ισορροπιών στο πλαίσιο του Ποινικού Κώδικα που αφορούν το αποδεικτικό μέρος ιδιαίτερα.

Εύχομαι στη σημερινή ημερίδα κάθε επιτυχία, για την οποία εξάλλου είμαι σίγουρος, έχοντας υπόψη τους ομιλητές της εκδήλωσης και ιδιαίτερες ευχαριστίες στους διοργανωτές και στην Βίκυ Καραγκούνη, Επίκουρη Καθηγήτρια του Τμήματος Νομικής του Πανεπιστήμιου Frederick το οποίο, παρόλες τις δυσκολίες της πανδημίας, κατάφερε να διατηρήσει ζωντανές αυτού του είδους τις εκδηλώσεις τόσο την χρονιά που μας πέρασε όσο και την φετινή.

Καθηγητής Χρίστος Κληρίδης

Πρόεδρος Τμήματος Νομικής

Πανεπιστημίου Frederick

Πρόεδρος Π.Δ.Σ.

Αγρός 10.2.2022